|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **7.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Stratégiai együttműködési megállapodás megkötése a Takarékbank Zrt-vel |
| **Készítette:** | Führer Mária |
| **Melléklet:** | A stratégiai együttműködési megállapodás tervezete  *(Határozati javaslat melléklete)* |
| **Véleményező bizottság:** | Fejlesztési, Tervezési és Stratégiai Bizottság  Jogi, Ügyrendi és Társadalmi Kapcsolatok Bizottsága |

**Tisztelt Közgyűlés!**

**A jelenlegi gazdasági helyzetben kulcsfontosságú a települési önkormányzatok számára a gazdaságos működés, az energetikai és zöld fejlesztések elindítása, valamint az ehhez kapcsolódó pénzügyi források megszerzése. Ebben kíván a Magyar Bankholding Zrt. tagjaként működő Takarékbank Zrt. az önkormányzatok partnere lenni, ezért stratégiai együttműködési megállapodást kíván kötni Hajdú-Bihar Vármegye Önkormányzatával.**

Ennek értelmében a felek fokozottan keresik az együttműködési lehetőségeket az önkormányzati infrastruktúra fejlesztése, az önkormányzatok és KKV-k energetikai fejlesztése, a foglalkoztatási hatékonyságot eredményező gazdaságfejlesztés, valamint a KKV-k és az agrárium fenntartható technológiai fejlesztése területén. A megállapodás keretében a Takarékbank széleskörű szolgáltatással segít összeállítani a helyi fejlesztési programokhoz, projektekhez szükséges fenntartható finanszírozási eszközöket. Ennek során komplex települési-/városfejlesztési tanácsadást, valamint ezirányú igény esetén zöld (fenntarthatósági) és digitális célokat szolgáló teljeskörű pályázati menedzsmentet kínál. Támogatást nyújt továbbá a célok megvalósítását leginkább elősegítő finanszírozási struktúra (hitel, tőke, kötvény, leasing, faktoring stb.) összeállításában is.

Közel 40%-os piaci részesedéssel a Magyar Bankholding jelenleg is meghatározó szereppel bír az önkormányzati pénzügyi piacon. Ügyfélkörébe több mint 1200 számlavezetett önkormányzat és további 3100 önkormányzati intézmény, vállalat tartozik. Számukra a bankcsoport regionális pénzügyi és fejlesztési tanácsadással egybekötött finanszírozási-, valamint számlavezetési, betételhelyezési tevékenységet végez egyedi kiszolgálás keretében. Az önkormányzatok piacán elért szilárd pozícióját a bankcsoport a jövőben tovább kívánja erősíteni a nagyobb költségvetéssel rendelkező önkormányzatok és a kapcsolódó intézményeik irányába történő nyitással. A bankcsoport kiemelt figyelmet fordít az önkormányzati ügyfélkörre, így önálló divízió működik a bankcsoporton belül az önkormányzatok és intézményeik, valamint az egyházak még magasabb szintű, egyedi kiszolgálására.

Mindezekre figyelemmel, kérem a közgyűlést a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 27. § (1) bekezdése, a területfejlesztésről és a területrendezésről szóló 1996. évi XXI. törvény 11.§ bg)pontja és 13/A. § (1) bekezdése, valamint a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 6. § (1) bekezdése alapján

1./ stratégiai együttműködési megállapodást köt a Takarékbank Zrt.-vel a határozat melléklete szerinti tartalommal.

2./ Felhatalmazza elnökét a stratégiai együttműködési megállapodás aláírására, az abban foglaltak végrehajtásához szükséges intézkedések megtételére.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** folyamatos

**A határozati javaslat elfogadása egyszerű többséget igényel.**

Debrecen, 2023. március 24.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

Dr. Dobi Csaba

jegyző

határozati javaslat melléklete

**STRATÉGIAI EGYÜTTMŰKÖDÉSI MEGÁLLAPODÁS**

mely létrejött egyrészről a

**Hajdú-Bihar Vármegye Önkormányzata**

Cím: 4024 Debrecen, Piac utca 54.

Képviseli: **Pajna Zoltán,** **a vármegyei közgyűlés elnöke**

(a továbbiakban: Önkormányzat)

másrészről a

Takarékbank Zrt. (Cg: 01-10-140275)

1117 Budapest, Magyar Tudósok körútja 9. G. ép.

Képviseli: **Szabó Levente vezérigazgató**

**Puskás András elnöki főtanácsadó**

(a továbbiakban: Takarékbank)

* együttesen Felek – között alulírott helyen és napon az alábbi tartalommal.

1. **Előzmények**

A megállapodást kötő felek felismerték, hogy céljaik a vármegyei helyi önkormányzatok fejlesztési elképzelései megvalósítása terén – különös figyelemmel az uniós és állami forrásból, valamint szabad felhasználású eszközökből fenntarthatósági programok keretében megvalósuló beruházásokra – alapvetően közösek.

Felek megállapítják, hogy a Takarékbank Zrt. az MKB Bank Nyrt. irányítása alatt álló bankcsoport legnagyobb önkormányzati tevékenységet végző bankja, mely évről évre növelni kívánja piaci részesedését, és növelni kívánja versenyképességét a magyar pénzintézeti rendszer keretén belül. Ennek érdekében a Felek pénzügyi- gazdasági együttműködést valósítanak meg, kiemelt figyelmet fordítva a Magyar Bankholding pénzügyi holding társaság, illetve a közreműködésével megvalósítani kívánt, Magyarország második legnagyobb bankjának tekinthető MBH Bank (mint az MKB Bank Nyrt., valamint a Takarékbank Zrt. 2023. év első felében végrehajtani kívánt egyesüléséből létrejövő általános jogutód bank) jövőbeni lehetőségeire is.

A Bankholding leányvállalataként eljáró Takarékbank Zrt. az önkormányzati és a KKV, valamint agrár szektor fejlesztéseinek egyik legfontosabb magyar tulajdonú szereplője, regionális pénzügyi és fejlesztési tanácsadással egybekötött finanszírozási- valamint számlavezetési tevékenységet végez. Stratégiájának megfelelően a következő években mind a projektfejlesztési, mind a működés finanszírozási tapasztalatait a Bankholding többi pénzügyi intézménye tapasztalatainak felhasználásával és az így rendelkezésre álló egyesült szaktudással még hatékonyabban kívánja a vármegyei-, valamint régiós-, - elsősorban **fenntarthatósági és zöld** - fejlesztési elképzelések szolgálatába állítani.

A Felek kinyilvánítják, hogy egymás tevékenységét megismerték, melyeket a közös cél érdekében elismernek és tiszteletben tartanak.

1. **Az együttműködés lehetséges területei**

**Az önkormányzatoknak a 2021-2027-es támogatási ciklusban is fontos feladatuk, hogy támogassák a helyi gazdaságfejlesztési projektek megvalósulását és mindemellett megteremtsék a külső gazdaságossági feltételeket a településeken.**

Az Önkormányzat és a Takarékbank – az MNB irányelveivel összhangban – kívánatosnak tartja, hogy növekedjen a **környezetileg fenntartható** (zöld) iparágak, ügyfelek részaránya a térségi fenntartható infrastruktúra – és gazdaságfejlesztés révén.

A felek a fenntartható régiós-, és vármegyei gazdaságfejlesztés, az alternatív gazdaság fejlesztés, valamint a felzárkóztató jellegű fejlesztési programok területein fokozottan keresik az együttműködés lehetőségeit, az alábbi programokhoz kapcsolódó intézkedések mentén:

* **önkormányzatok infrastruktúra** fejlesztése,
* önkormányzatok, KKV-k **energetikai fejlesztése** (zöld célú, energia hatékonyságot javító beruházások, épületenergetikai korszerűsítések),
* térségi szintű integrált, **foglalkoztatás** hatékonyságát eredményező gazdaságfejlesztés,
* **KKV-k fenntartható technológiai** fejlesztése,
* az **agrárium fenntartható fejlesztése**.

1. **Konkrét tevékenységek**

A Felek közös érdekeken alapuló együttműködése az alábbi konkrét tevékenységek során valósul meg:

* A Takarékbank **széleskörű szolgáltatással** segít összeállítani a helyi fejlesztési programokhoz, projektekhez szükséges fenntartható **finanszírozási eszközöket**. Ennek során **komplex települési-/városfejlesztési tanácsadást, valamint ezirányú igény esetén zöld (fenntarthatósági) és digitális célokat szolgáló** teljeskörű pályázati menedzsmentet kínál, amennyiben a feladatot nem valamely vármegyei önkormányzat, annak hivatala vagy a vármegyei önkormányzat többségi tulajdonában álló gazdasági társaság látja el. Támogatást nyújt továbbá a célok megvalósítását leginkább elősegítő finanszírozási struktúra (hitel, tőke, kötvény, leasing, faktoring stb.) összeállításában is.
* Az Önkormányzat lehetőséget biztosít tagjainak a Takarékbank, illetve a pénzügyi holding társaság további intézményei által ajánlott finanszírozási konstrukciók megismerésére.
* Felek kölcsönösen lehetőséget biztosítanak egymásnak arra, hogy a jelen megállapodás céljai szempontjából jelentőséggel bíró rendezvényeiken, partnertalálkozóikon képviseltethessék magukat (ideértve – hozzájárulásukkal - akár az anyavállalat pénzügyi holding társaság, vagy annak intézményei képviseletét).

1. **Záró rendelkezések**

A Felek vállalják, hogy harmadik személyekkel szembeni kapcsolataik során a jelen együttműködési megállapodásban foglaltak érvényre jutását szorgalmazzák.

A Felek jelen együttműködési megállapodást évente egy alkalommal közösen értékelik.

A Felek az együttműködési megállapodást határozatlan időtartamra kötik. Az együttműködési megállapodás hatályát veszti, amennyiben bármelyik Fél azt írásban felmondja.

Jelen megállapodást – mely kettő, egymással mindenben megegyező, eredeti példányban készült – Felek annak olvasása, közös értelmezése, tartalmának megértése, és magukra kötelezőnek történő elismerése után, mint akaratukkal mindenben megegyezőt, helybenhagyóan aláírták.

Debrecen, 2023. ……… Budapest, 2023. ……………

|  |  |  |
| --- | --- | --- |
| Hajdú-Bihar Vármegye Önkormányzata Pajna Zoltán  a vármegyei közgyűlés elnöke |  | Takarékbank Zrt.  Szabó Levente vezérigazgató  Puskás András elnöki főtanácsadó |